**Likumprojekta**

**„Radošo personu statusa un profesionālo radošo organizāciju likums”**

**sākotnējās ietekmes novērtējuma ziņojums**

**(anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Radošo personu statusa un profesionālo radošo organizāciju likums” (turpmāk – likumprojekts) izstrādāts, pamatojoties uz Deklarācijas par Māra Kučinska vadītā Ministru kabineta iecerēto darbību 72.punktu „Pabeigsim radošo profesiju un radošo profesionālo organizāciju statusa un darbības atbalsta tiesiskā regulējuma izstrādi”, Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai (apstiprināts ar Ministru kabineta 2016.gada 3.maija rīkojumu Nr.275) 72.1.punktu un Kultūrpolitikas pamatnostādņu 2014. – 2020.gadam „Radošā Latvija” (apstiprinātas ar Ministru kabineta 2014.gada 29.jūlija rīkojumu Nr.401) prioritātes „Kultūras kapitāla saglabāšana un attīstība, sabiedrībai līdzdarbojoties kultūras procesos” 4.rīcības virziena „Cilvēkresursu attīstība un efektīva kultūrpārvaldība” 4.1.uzdevuma „Radīt labvēlīgus apstākļus kultūras jomā strādājošajiem un viņu darba novērtējumam” 4.1.2.punktu „Izstrādāt un ieviest normatīvo regulējumu un atbalsta sistēmu radošo profesionāļu tiesiskās un sociālās aizsardzības pilnveidošanai”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | **I  Profesionālo radošo organizāciju statuss**2004.gada 6.oktobrī Ministru kabinets atbalstīja un iesniedza Saeimā izskatīšanai likumprojektu „Profesionālo radošo organizāciju likums” (reģ.Nr.958, dok.nr.3113). Izglītības, kultūras un zinātnes (atbildīgā) komisija 2005.gada 25.janvāra sēdē to nolēma virzīt izskatīšanai pirmajā lasījumā. Likumprojekts tika atbalstīts Saeimas 2005.gada 3.februāra sēdē, tomēr tālāk nav ticis virzīts. Likumprojekts tika izstrādāts, ņemot vērā, ka, stājoties spēkā Biedrību un nodibinājumu likumam (kurš aizstāja likumu „Par sabiedriskajām organizācijām un to apvienībām”), vairs netika regulēta profesionālo radošo organizāciju (turpmāk – PRO) darbība. Līdz ar to saskaņā ar Biedrību un nodibinājumu likuma pārejas noteikumu 3.punktu, līdz attiecīgo likumu pieņemšanai tām biedrībām un nodibinājumiem, par kuriem pārveidotas PRO un to apvienības, piemēro likuma „Par sabiedriskajām organizācijām un to apvienībām” XI**1** nodaļu. PRO joprojām tiek piemērots likuma „Par sabiedriskajām organizācijām un to apvienībām” (turpmāk – SO likums) atsevišķu pantu regulējums. SO likuma regulējums šobrīd (pēdējie grozījumi tajā izdarīti 2004.gadā) ir novecojis un neatbilst vēlāk pieņemtajiem likumiem. Bez PRO statusa jautājumu noregulēšanas nav iespējams izstrādāt regulējumu profesionālo radošo personu statusam šādu iemeslu dēļ:(1) Šobrīd piemērojamā likuma SO likuma 57.4panta nosacījumi paredz šādus ierobežojumus PRO biedriem: 1) tikai 18 gadu vecumu sasniegušas personas;2) ieguvušas organizācijas statūtos noteikto izglītību;3) ieguvušas organizācijas statūtos noteikto profesionālo kvalifikāciju; 4) sasniegušas noteiktu radošās izaugsmes pakāpi; 5) likums nosaka, ka statūtos var noteikt arī citas prasības, kādas izvirzāmas biedra kandidātam. (2) Ja PRO piešķir finansējumu no valsts budžeta, tad tas saskaņojams ar profesionālo radošo organizāciju apvienību (Latvijas Radošo savienību padome, turpmāk – LRSP) – šobrīd pēc Valsts pārvaldes iekārtas likuma pieņemšanas ir paredzēta atšķirīga valsts pārvaldes uzdevumu deleģēšanas kārtība; (3) SO likuma 57.3 pants nosaka, ka likumos paredzētajos gadījumos LRSP var kļūt par publisko tiesību subjektu un pildīt atsevišķas valsts funkcijas. Pēc Valsts pārvaldes iekārtas likuma pieņemšanas LRSP nevar kļūt par publisko tiesību subjektu un var būt tikai pilnvarota institūcija deleģēto valsts pārvaldes uzdevumu pildīšanā. Turklāt arī praksē nepastāv šādi speciāli likumi, kuri paredzētu gadījumus, kad LRSP var kļūt par publisko tiesību subjektu (faktiski – piederīgu pie valsts pārvaldes aparāta), un praksē ir īstenota stingra valsts pārvaldes nošķirtība no privātā sektora. Ņemot vērā minēto, problēma ir risināma likumprojekta ietvaros un tajā nepieciešams paredzēt regulējumu attiecībā uz PRO statusu. Papildus jāņem vērā, kas kultūras nozarē pārstāvēts plašs un atšķirīgs radošo jomu (arhitektūra, dizains, teātris, mūzika, vizuālā māksla, deja, literatūra un kinematogrāfija) loks, kur atšķirīgu radošo profesiju pārstāvju interešu aizstāvībai darbojas specifiska nozares profesionāļu apvienība. Likumprojektā, nosakot minēto jomu profesionālo radošo organizāciju darbību, būtiski saglabāt principu, ka katrā radošajā jomā ir pārstāvēta atsevišķa profesionālā organizācija, tādējādi likumprojektā paredzētās profesionālo radošo organizāciju tiesības un pienākumi nav koncentrējami tikai profesionālo radošo organizāciju apvienībā.**II  Profesionālo radošo personu statuss**Profesionālo radošo personu sociālās aizsardzības sistēma nav harmonizēta ne Eiropas Savienības, ne starptautiskā līmenī, kaut arī šādi mēģinājumi ir bijuši. Tā ir debatēta un apspriesta tēma arī Eiropas Savienības un starptautiskā līmenī (*sk. piemēram, UNESCO Recommendation concerning the Status of the Artist, 1980; Final Declaraction of the World Congress on the Status of the Artist, 1997*). Galvenās problēmas attiecībā uz radošo personu sociālo aizsardzību ir:(1) radošajai personai ar likumu[[1]](#footnote-1) ir pienākums reģistrēties kā pašnodarbinātajam. Radošo darbu uz autoratlīdzības līguma pamata veic vismaz 56% radošo personu, taču reģistrējušies kā pašnodarbinātie ir tikai 18%[[2]](#footnote-2). Pašnodarbināta persona veic valsts sociālās apdrošināšanas obligātās iemaksas (turpmāk – VSAOI), kad mēneša ienākumi (ieņēmumi, no kuriem atskatīti ar to gūšanu saistītie izdevumi) sasnieguši 1/12 daļu no Ministru kabineta noteiktā sociālo iemaksu objekta minimālā apmēra. Pašnodarbināta persona nevar būt bezdarbnieks un pretendēt uz bezdarbnieka pabalstu. Radošām personām kā pašnodarbinātajiem nenodarbinātības periodā nepastāv sociālās aizsardzības iespējas. Radošās personas kā pašnodarbinātie nav pakļautas arī darba negadījumu apdrošināšanai. (2) Pat ja tiek veiktas VSAOI, to apmērs ir zems un/vai neregulārs. Tādējādi, pastāvot zemām iemaksām VSAOI, arī sociālās apdrošināšanas faktiskā atdeve ir niecīga un nestimulē legalizēt savus ienākumus un maksāt par tiem nodokļus. Kaut arī pašnodarbinātais ir pakļauts veselības apdrošināšanai, jāatzīmē, ka A slimības lapas apmaksu pirmajās 10 dienās jāveic darba devējam, un pašnodarbinātā gadījumā tas nozīmē, ka A lapas apmaksu pirmajām 10 dienām pašnodarbinātajam jāveic no saviem līdzekļiem. Uz veselības apdrošināšanas trūkumu kā ļoti būtisku ir norādījuši 29 % pētījumā iesaistīto, kā tādu, kura trūkumu ir izjutuši – vēl 14% respondentu[[3]](#footnote-3). (3) Radošajām personām kā nodarbināto personu grupai raksturīgs modelis irprojektu nodarbinātība, gadījuma nodarbinātība, neregulāri un neprognozējami ienākumi, neatalgots izpētes un sagatavošanas darbs, palielināta fiziskā slodze. No pētījuma izriet, ka viszemākie ienākumi ir literatūras (līdz 425 *euro* mēnesī saņem 27% respondentu) un vizuālās mākslas nozarē (līdz 425 *euro* mēnesī saņem 35% respondentu), savukārt, salīdzinoši augstākie – mūzikā (līdz 425 *euro* mēnesī saņem tikai 13% respondentu, savukārt vairāk par 996 *euro* – 36% nozarē nodarbināto). Papildus jāatzīmē, ka atšķirībā no literatūras un vizuālās mākslas tādās nozarēs kā teātris un mūzika valsts nodarbina šajās nozarēs strādājošos caur savām kultūras kapitālsabiedrībām. (4) Saskaņā ar likumu „Par valsts sociālo apdrošināšanu” darba stāžs vairs netiek uzskaitīts un, aprēķinot sociālās apdrošināšanas periodu, tiek ņemts vērā tikai periods, par kuru faktiski veiktas sociālās iemaksas. Brīvmākslinieku gadījumā, nesastāvot nekādās darba tiesiskajās attiecībās un nepastāvot iespējām saņemt bezdarba pabalstu, tas faktiski vēl vairāk samazina sociālās garantijas nākotnē. Praksē profesionālās radošās organizācijas sniedz Valsts sociālās apdrošināšanas aģentūrai izziņas, kas apliecina atsevišķu radošo personu darbību.(5) Pētījums uzrāda, ka salīdzinoši izplatīts ir darbs uz darba līguma pamata (59%) un gandrīz līdzvērtīgi izplatīti ir autoratlīdzības līgumi (53%). Tāpat jāatzīmē, ka pētījums parāda būtisku nehomogenitāti radošo personu vidū, kur raksturīga ir neregularitāte, vairāki darba attiecību modeļi vienlaikus un plaši izplatītas „ārštata” darba attiecības. Veicot tieši radošu darbu, visizplatītākais ir autoratlīdzības līgums (56%), kamēr uz darba līguma pamata ir strādājuši 46% respondentu. Vienlaikus pētījums uzrāda salīdzinoši godprātīgi veiktus nodokļu maksājumus – tai skaitā VSAOI ir veikuši 59% respondentu, 84% ir veikuši IIN maksājumus, mikrouzņēmuma nodokli – 15%, PVN – 29% respondentu. **III Radošās personas pensiju apdrošināšana**Vienlaikus jautājums par autoratlīdzības saņēmēju sociālo aizsardzību ir risināts arī nodokļu reformas ietvaros. Valsts nodokļu politikas pamatnostādņu 2018. – 2021.gadam (apstiprinātas ar Ministru kabineta 2017.gada 24.maija rīkojumu Nr.245) 2.3.8.uzdevums paredz autoratlīdzību saņēmējiem papildus esošajam VSAOI modelim (nesamazinot esošo sociālo nodrošinājumu) noteikt autoratlīdzībām 5% VSAOI likmi no izmaksātāja līdzekļiem (pensiju apdrošināšanai), ko ietur izmaksas brīdī. Attiecīgi no 2018.gada 1.janvāra arī autoratlīdzības būs VSAOI objekts. Autoratlīdzību izmaksātājs no saviem līdzekļiem veiks 5% maksājumu no autoratlīdzības (neattieksies uz pasīvo autoratlīdzību), ieskaitot to speciālā kontā Valsts kasē, ko administrēs Valsts sociālās apdrošināšanas aģentūra (turpmāk – VSAA). Gadījumos, kad par autoratlīdzības saņēmēju VSAOI tiek veiktas arī vispārējā kārtībā un tās kopā ar iemaksām no autoratlīdzībām gadā sasniedz iemaksas pensiju apdrošināšanai no valstī noteiktās minimālās mēneša darba algas apmēra, iemaksas no autoratlīdzības novirza autoratlīdzības saņēmēja pensiju apdrošināšanai. Pieņemot, ka izmaksāto autoratlīdzību apjoms saglabāsies minētajā apjomā, ieguvums no VSAOI 5%, kuru maksās ienākuma izmaksātājs (personām, kuru kopējais VSAOI objekts gadā ir lielāks par ½ no gada VSAOI objektu no minimālās algas), ir plānots +2,7 milj. *euro* (valsts speciālajā budžetā +2,2 milj. *euro* un valsts fondēto pensiju shēmā +0,5 milj. *euro*) 2018., 2019. un 2020.gadā.Tādejādi tiks uzlabots autoratlīdzību saņēmēju sociālais nodrošinājums vecumdienās.**IV  Radošo personu un radošo savienību regulējums Igaunijā un Lietuvā***IGAUNIJA*Radošo personu un radošo savienību likums ir spēkā kopš 2005.gada 1.janvāra. Likuma mērķis – atbalstīt kultūras radošumu un mākslu profesionālā līmeņa saglabāšanu un attīstību (1.pants). Radoša persona – šī likuma izpratnē ir autors vai izpildītājs Autortiesību likuma izpratnē (2.pants). Radoša savienība – ir šajā likumā noteiktajā kārtībā atzīta bezpeļņas organizācija, kuras mērķis ir attīstīt attiecīgu radošo jomu (4.pants). Radošajā savienībā jābūt vismaz 50 darbaspējīgām personām, kas vismaz trīs pēdējos gadus attiecīgajā radošajā jomā veikušas radošu darbu, un kuru darbi vai izpildījumi šajā laika posmā ir publiskoti Autortiesību likuma izpratnē (5.pants).Saskaņā ar Radošo personu un radošo savienību likumu, Igaunijā individuāls mākslinieks var strādāt kā darbinieks, individuālais komersants vai kā brīvmākslinieks (likuma 3.pants paredz, ka brīvmākslinieks ir autors vai izpildītājs, kas darbojas likumā noteiktajā radošajā jomā (tēlotājmāksla, lietišķā māksla, scenogrāfija, audiovizuālā un skatuves māksla, rakstniecība, mūzika vai arhitektūra), kurš:1) neatrodas valsts civildienesta attiecībās;2) nestrādā uz darba līguma pamata vai līdzīga cita pastāvīga rakstura līgumtiesiska pamata; 3) ir reģistrējies Uzņēmumu reģistrā. Individuālajam komersantam un brīvmāksliniekam ir tiesības uz nodokļu atvieglojumiem par radošās darbības izdevumiem (līdzīgi kā Latvijā attaisnotie izdevumi no IIN). Attiecībā uz sociālo aizsardzību Radošo personu un radošo savienību likums individuālajiem komersantiem un brīvmāksliniekiem paredz iespēju saņemt ikmēneša bezdarba pabalstu, ja tiem nav citu ienākuma avotu. Apmērs – oficiālā minimālā alga + sociālās apdrošināšanas iemaksas un veselības apdrošināšanas iemaksas. Periods – 6 mēneši (kopš 2009. gada to var pagarināt vēl par 6 mēnešiem). Atbalsts var tikt piešķirts tikai vienu reizi katros divos gados. Administrē radošās savienība attiecīgajā nozarē. Radošai savienībai no valsts budžeta tiek piešķirts pabalsts. Tās apjoms ir viena piektā daļa no vidējās mēnešalgas uz radošo personu (12.pants). Radošās savienības valdei jāuztur savu biedru reģistrs, kurā tiek ierakstīti dati par radītiem darbiem (15.pants). Kultūras ministrija veic uzraudzību par šī likuma pildīšanu (21.pants). Autora darbu reģistrāciju un uzskaiti veic pati radošā savienība pēc pašas izvēlētiem un Igaunijas Kultūras ministrijas apstiprinātiem standartiem, šo reģistru pārbauda tikai šaubu gadījumā.Igaunijā ir 14 savienības, kas saņem ikgadēju finansiālo atbalstu (dotāciju) saskaņā ar Radošo personu un radošo savienību likumu. Dotāciju aprēķina, reizinot vienu vidējo algu ar organizācijas biedru skaitu. Piemēram, finansējuma apjoma aprēķināšanai 2017.gadam vadās no Centrālās Statistikas pārvaldes datiem par 2016.gadu. Radošajām savienībām 2017.gadā radošo personu atbalstam 2017.gadā Igaunijā piešķirti 1,07 miljoni *euro*. *LIETUVA*Radošo darbinieku un radošo darbinieku organizāciju statusa likums ir spēkā kopš 1996.gada, ar grozījumiem 2011.gadā. Likuma mērķis **–** noteiktradošā darbinieka un radošo darbinieku organizāciju statusa piešķiršanas un likvidēšanas kārtību(1. pants).Radošais darbinieks **–** persona, kasrada oriģinālusmākslas darbus un kurai par to piešķirams radošā darbinieka statuss (2.pants). Radošo darbinieku organizācija – asociācija, kas apvieno vismaz 25 radošos darbiniekus (2.pants). Radošā darbinieka statuss ir piešķirams personai, kas rada profesionālo mākslu, ja atbilst vismaz vienam no 7 kritērijiem (3.pants):1. darbība ir pozitīvi novērtēta kā profesionālā māksla (piem., monogrāfijās, recenzijās, rakstos, izdevumos u.c.);
2. daiļrade ir iekļauta oficiālajās izglītības programmās;
3. ir piešķirta Lietuvas Nacionālā kultūras un mākslas prēmija, valdības, Kultūras ministrijas vai starptautiska mākslas prēmija, citu radošo savienību, izpildītāju konkursu balvas u.c. apbalvojumi;
4. darbus iegādājušies Lietuvas vai ārvalstu nacionālie muzeji;
5. vismaz 5 gadus ir publicēti raksti un recenzijas vai attiecīgajā mākslas nozarē piešķirts zinātņu doktora vai mākslas doktora grāds;
6. pasniedz mākslas studiju priekšmetus (profesors vai docents) augstskolā, kur gatavo profesionālus māksliniekus;
7. individuāli vai ar kolektīvu pārstāvējusi Lietuvu starptautisku atzinību ieguvušos profesionālās mākslas pasākumos.

Atšķirībā no Igaunijas Lietuvā netiek pieprasīta reģistrēšanās Uzņēmumu reģistrā. Savukārt radošo darbinieku asociācijām ir pienākums reģistrēt unuzturēt elektronisku datu bāzi par saviem biedriem (9.pants), pēc kuras faktiski tiek arī noteikts radošo personu loks.Attiecībā uz valsts atbalstu likuma 10. pants paredz, radošo darbinieku radošās darbības veicināšanai piešķiramas valsts stipendijas un prēmijas. Valsts stipendiju un prēmiju piešķiršanas kārtību radošajiem darbiniekiem nosaka valdība. Savukārt likuma 11. un 12.pants paredz izveidot īpašu radošo darbinieku sociālās aizsardzības programmu, kuras mērķis ir piešķirt atbalstu radošajiem darbiniekiem, kas saņem mazus un neregulārus ienākumus, kā arī tiem radošajiem darbiniekiem, kas piedzīvojuši radošo dīkstāvi. Proti – radošo personu bezdarba periodus. Pabalstu piešķiršanu un sociālās aizsardzības programmas administrēšanu līdzīgi kā Igaunijas gadījumā likums paredz pilnvarot atsevišķu institūciju. Lietuvā atbalstu radošajām personām administrē Lietuvas kultūras padome, 2016.gadā tam izlietojot valsts budžeta līdzekļus 1,42 milj. *euro* apmērā. **V Likumprojekta izdošanas mērķis un būtība**Likumprojekts paredz minēto problēmu risinājumu, iekļaujot šādu regulējumu: 1) profesionālo radošo organizāciju tiesisko regulējumu (likumprojekta 3. – 11.pants);2) radošās personas statusa regulējumu (likumprojekta 12. – 13.pants);3) radošo personu atbalsta pasākumu regulējumu (likumprojekta 14.–17.pants).Ņemot vērā, ka likumprojektā paredzētajiem atbalsta pasākumiem ir finansiāla ietekme, likumprojekta spēkā stāšanās ir paredzēta 2018.gada 1.janvārī.Likumprojekta mērķis ir veicināt profesionālās mākslinieciskās un zinātniskās jaunrades attīstību un nostiprināšanu, nosakot radošo personu un profesionālo radošo organizāciju statusu un atbalsta pasākumus. Likumprojekts attiecas uz profesionālo māksliniecisko jaunradi arhitektūras, dizaina, teātra, mūzikas, vizuālās mākslas, dejas, literatūras un kinematogrāfijas jomās un zinātnisko jaunradi attiecīgajās radošajās jomās. Likumprojekts neattiecas uz jaunradi kā amatierkustības izpausmi, amatniecību un ar radošajām jomām nesaistītu zinātnisko jaunradi. Likumprojekts nosaka, ka profesionālā radošā organizācija ir profesionālo radošo organizāciju reģistrā reģistrēta biedrība, kura atbilst šādiem nosacījumiem:1) biedrībā pēc profesionālās mākslinieciskās jaunrades principa brīvprātīgi apvienojušās ne mazāk kā 50 fiziskas personas, kuras atbilst likumprojektā noteiktajiem profesionālo radošo organizāciju biedru statusa nosacījumiem;50 fizisku personu ierobežojums noteikts, analizējot līdzīgu regulējumu Igaunijā un Lietuvā (abās valstīs pastāv šāds ierobežojums), kā arī konsultējoties ar Latvijas Radošo savienību padomi. Minētais ierobežojums neierobežo jebkuras personas tiesības dibināt biedrības arī ar mazāku biedru skaitu vai veikt radošu darbību. Tomēr šāda ierobežojuma leģitīmais mērķis profesionālajām radošajām organizācijām paredzēts, ņemot vērā, ka profesionālai radošai organizācijai var tikt deleģēti atsevišķi ar valsts kultūrpolitiku saistīti valsts pārvaldes uzdevumi. Līdz ar to biedrības darbībai izvirzāmas augstas prasības un standarti.Likumprojektā noteikto ar valsts kultūrpolitiku saistīto valsts pārvaldes uzdevumu deleģēšana notiek konkursa kārtībā atbilstoši ārējo normatīvo aktu prasībām (sk., Valsts pārvaldes iekārtas likums). Likumprojekts neparedz izņēmumus no jau spēkā esošajiem normatīvajiem aktiem attiecībā uz deleģēšanas kārtību. Likumprojekts neierobežo kultūras nozares biedrību darbību starptautisko sakaru uzturēšanas jomā.2) biedrības darbības mērķis ir attīstīt attiecīgo radošo jomu un atbalstīt Latvijas garīgās un materiālās kultūras attīstību un nostiprināšanu, sabiedrības kultūras vajadzību apmierināšanu un attiecīgajā radošajā jomā nodarbināto personu radošo darbību un mākslas darbu izplatīšanu.**Reģistrs** Likumprojektā paredzēts, ka profesionālās radošās organizācijas statusu piešķir un organizāciju reģistru kārto un uztur Kultūras ministrija. Likumprojektā noteikti statusa saņemšanai iesniedzamie dokumenti un informācija, ko Kultūras ministrija šajā reģistrā uzkrāj. Reģistru paredzēts publicēt Kultūras ministrijas tīmekļvietnē.Likumprojekta nosaka, ka par radošu personu ir atzīstama fiziska persona – autors vai izpildītājs Autortiesību likuma izpratnē, kura ir profesionālas radošas organizācijas biedrs, kura rada vai ar savu izpildījumu radoši interpretē mākslas darbus likumprojektā noteiktajās radošajās jomās, kuras radītie darbi vai izpildījumi vismaz trīs gadu periodā pirms radošās personas statusa iegūšanas ir publicēti vai publiskoti Autortiesību likuma izpratnē, kura ar savu radošo vai zinātnisko darbību sniedz ieguldījumu profesionālās mākslas un kultūras attīstībā, ko apliecina attiecīgajā radošajā jomā darbojošās profesionālā radošā organizācija vai to apvienība šajā likumā noteiktajā kārtībā.**Atbalsta pasākumi**Likumprojekts definē radošo personu atbalsta pasākumu programmu, kas ir valsts budžeta likumā kārtējam gadam Valsts kultūrkapitāla fondam (turpmāk – Fonds) paredzēts finansējuma apjoms, kurš paredzēts radošo personu atbalsta pasākumu sniegšanai likumprojektā noteiktā kārtībā. Radošo personu atbalsta pasākumu programmas mērķis ir sniegt atbalstu radošajām personām, kas profesionālās darbības specifiskā nodarbinātības rakstura dēļ nesaņem ienākumus vai piedzīvojuši īslaicīgu darbspējas zudumu. Radošo personu atbalsta pasākumu programmas administrētājs – Fonds. Fonda 2017.gada 21.aprīļa sēdē apstiprinātā stratēģija „Valsts kultūrkapitāla fonda prioritārie rīcības virzieni kultūras pieejamības un patēriņa veikšanā” paredz darbības virzienu „Radošo personu sociālā aizsardzība”. Radošo personu atbalsta pasākumu programmas finansējuma sadale tiks veikta Valsts kultūrkapitāla fonda likumā un Ministru kabineta 2004.gada 8.marta noteikumos Nr.128 „Valsts kultūrkapitāla fonda nolikums” paredzētajā kārtībā. Attiecīgi atbilstoši pieejamam valsts budžeta finansējumam Fondā tiek izveidota mērķprogramma „Radošo personu atbalsta programma” (turpmāk – mērķprogramma). Mērķprogramma tiks atvērta pieteikumiem gada garumā, nodrošinot pieteikumu izskatīšanu atbalsta saņemšanai Fonda padomē reizi mēnesī. Mērķprogrammas atbalsta piešķiršana paredzēta Valsts kultūrkapitāla fonda likumā (un attiecīgi uz tā pamata izdotajos noteikumos) noteiktajā kārtībā, proti, saskaņā ar Valsts kultūrkapitāla fonda likuma 6.pantu Fonda līdzekļi tiek sadalīti tikai atbilstoši Fonda mērķim un uzdevumiem Fonda padomes noteiktajos termiņos un apjomā, ievērojot Fonda nolikumā noteikto kārtību. Valsts kultūrkapitāla fonda likuma 10.pants nosaka Fonda padomes lēmumu pieņemšanas kārtību. Savukārt Ministru kabineta 2004.gada 8.marta noteikumi Nr.128 „Valsts kultūrkapitāla fonda nolikums” paredz detalizētu regulējumu attiecībā uz Fonda padomes un nozaru ekspertu komisijas darbību, tai skaitā lēmumu pieņemšanas kārtību, komisijas sastāvu, Fonda līdzekļu izmantošanas kārtību u.c.  Likumprojekts paredz, ka radošo personu atbalsta pasākumu programmā atbalstu varēs saņemt radošā persona, kurai piešķirts radošas personas statuss, kura ir radījusi un publiskojusi autortiesību vai blakustiesību objektu kādā no profesionālās mākslas nozarēm pēdējo trīs gadu laikā pirms atbalsta pieprasījuma iesniegšanas, kura atbalsta pieprasīšanas un saņemšanas brīdī neatrodas darba vai valsts civildienesta tiesiskajās attiecībās vai citās līdzīga rakstura pastāvīgās nodarbinātības attiecībās saskaņā ar civiltiesisku līgumu, kurai atbalsta piešķiršanas brīdī tās ienākumi iepriekšējo trīs kalendāro mēnešu laikā nesasniedz pusi no valstī noteiktās minimālās darba algas apmēra vidēji mēnesī, kura nesaņem bezdarbnieka vai slimības pabalstu, kura nav sasniegusi pensijas vecumu vai nesaņem izdienas pensiju, kura nesaņem atbalsta pasākumus no nevienas citas profesionālās radošās organizācijas.Radošās personas atbalsta pasākumu saņemšanai radošā persona iesniedz Fondā rakstveida iesniegumu, norādot likumprojekta 15.panta pirmajai daļai atbilstošu atbalsta pasākuma veidu, uz kuru pretendē radošā persona, pievienojot:1) informāciju un dokumentus, kas apliecina personas atbilstību likumprojekta 15.panta otrajā daļā noteiktajam;2) galveno darbu un izpildījumu, kā arī publikāciju par radošās personas darbu vai izpildījumu sarakstu par pēdējiem trīs kalendārajiem gadiem.Likumprojekta 15.panta otrās daļas 2.punktā noteiktais nosacījums par autortiesību vai blakustiesību objekta radīšanu un publiskošanu pēdējo trīs gadu laikā pirms atbalsta pieprasījuma iesniegšanas iekļauts, ņemot vērā likumprojekta mērķi (veicināt profesionālās mākslinieciskās un zinātniskās jaunrades attīstību un nostiprināšanu), kā arī atbalsta programmas mērķi – sniegt atbalstu radošajām personām, kas profesionālās darbības specifiskā nodarbinātības rakstura dēļ nesaņem ienākumus vai piedzīvojušas īslaicīgu darbspējas zudumu. Proti – atbalsta programma ir vērsta uz to radošo personu mērķgrupu, kuras faktiski veic radošo darbību un tikai salīdzinoši īslaicīgi ir piedzīvojušas ienākumu zudumu. Savukārt, ja radošā persona pēdējo trīs gadu laikā nav veikusi radošo darbu (nav radījusi un publiskojusi ar Autortiesību likumu aizsargātu darbu) – faktiski tā neveic regulāru radošo darbu. Līdzīgi ierobežojumi tiek pielietoti arī Igaunijas un Lietuvas praksē. Papildus likumprojekta 15.pants paredz tiesības Fondam iegūt informāciju no valsts iestāžu reģistriem par personas nodarbinātības periodiem, bezdarba un slimības periodiem, bezdarbnieka un slimības pabalstu piešķiršanu likumprojekta 15.panta otrajā daļā noteikto nosacījumu pārbaudei.  |
| 3. | Projekta izstrādē iesaistītās institūcijas | Kultūras ministrija, Fonds. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | I  Profesionālās radošās organizācijas (šobrīd Kultūras ministrijas profesionālo radošo organizāciju reģistrā reģistrētas 27 organizācijas)II  Profesionālo radošo personu mērķgrupas novērtējums atbilstoši Latvijas Radošo savienību padomes sniegtajai informācijai:

|  |  |  |  |
| --- | --- | --- | --- |
| **Nozare** | Radošās savienības biedri | Ārpus radošās savienības | Kopā |
| Arhitektūra | 468 | 412 | 880 |
| Dizains | 188 | 134 | 322 |
| Kino  | 280 | 16 | 296 |
| Literatūra | 274 | 58 | 332 |
| Mūzika (komponisti) | 125 | 21 | 146 |
| Teātris | 745 | 78 | 823 |
| Vizuālā māksla | 1254 | 79 | 1333 |
| **KOPĀ** | **3334** | 798 | **4132** |

 |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts nemaina administratīvo slogu – attiecībā uz privātpersonām pieteikuma iesniegšana atbalsta pasākumu saņemšanai ir brīvprātīga. Attiecībā uz profesionālo radošo organizāciju reģistru regulējums netiek būtiski mainīts.  |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| **Rādītāji** | **2017.gads** | Turpmākie trīs gadi (*euro*) |
| **2018.gads** | **2019.gads** | **2020.gads** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2017) gadu | Izmaiņas, salīdzinot ar kārtējo (2017) gadu | Izmaiņas, salīdzinot ar kārtējo (2017) gadu |
| 1 | 2 | 3 | 4 | 5 | 6 |
| 1.  Budžeta ieņēmumi: | 0 | 0 | 500 000 | 500 000 | 500 000 |
| 1.1.valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 500 000 | 500 000 | 500 000 |
| 1.2.valsts speciālais budžets | 0 | 0 | 0 | 0 | 0 |
| 1.3.pašvaldību budžets | 0 | 0 | 0 | 0 | 0 |
| 2.  Budžeta izdevumi: | 0 | 0 | 500 000 | 500 000 | 500 000 |
| 2.1.valsts pamatbudžets | 0 | 0 | 500 000 | 500 000 | 500 000 |
| 2.2.valsts speciālais budžets | 0 | 0 | 0 | 0 | 0 |
| 2.3.pašvaldību budžets  | 0 | 0 | 0 | 0 | 0 |
| 3.  Finansiālā ietekme: | 0 | 0 | 0 | 0 | 0 |
| 3.1.valsts pamatbudžets | 0 | 0 | 0 | 0 | 0 |
| 3.2.speciālais budžets | 0 | 0 | 0 | 0 | 0 |
| 3.3.pašvaldību budžets  | 0 | 0 | 0 | 0 | 0 |
| 4.  Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5.  Precizēta finansiālā ietekme: | X | 0 | 0 | 0 | 0 |
| 5.1.valsts pamatbudžets | 0 | 0 | 0 | 0 |
| 5.2.speciālais budžets | 0 | 0 | 0 | 0 |
| 5.3.pašvaldību budžets  | 0 | 0 | 0 | 0 |
| 6.  Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Finansiālā ietekme norādīta atbilstoši Ministru kabineta 2017.gada 12.septembra sēdē nolemtajam 500 000 *euro* apmērā 2018., 2019. un 2020.gadā. Radošo personu atbalsta pasākumu programmas finansējums tika plānots arī Kultūrpolitikas pamatnostādņu 2014. – 2020.gadam „Radošā Latvija” (apstiprinātas ar Ministru kabineta 2014.gada 29.jūlija rīkojumu Nr.401) 5.pielikumā – Pamatnostādņu uzdevumu indikatīvais finanšu aprēķins un sadalījums pa gadiem, pieņemot, ka atbalsta programma stājas spēkā 2017.gada 1.janvārī. Minētajā 5.pielikumā pamatnostādņu 4. rīcības virziena „Cilvēkresursu attīstība un efektīva kultūrpārvaldība” 4.1.uzdevuma „Radīt labvēlīgus apstākļus kultūras jomā strādājošajiem un viņu darba novērtējumam” 4.1.2.punkts „Izstrādāt un ieviest normatīvo regulējumu un atbalsta sistēmu radošo profesionāļu tiesiskās un sociālās aizsardzības pilnveidošanai” finansiālā ietekme aprēķināta provizoriski kalendārajā gadā tika aprēķināta 384 000 *euro* apmērā (pie minimālās algas ietekmes aprēķināšanas brīdī 320 *euro*). Ņemot vērā, ka radošo personu atbalsta pasākumu programmas apmērs ir tieši atkarīgs no minimālās mēnešalgas apmēra attiecīgajā gadā, Ministru kabineta 2017.gada 12.septembra sēdē piešķirtais finansējums 500 000 *euro* apmērā ļaus sniegt atbalstu vienai personai minimālās algas apmērā un vidēji 6 mēnešus gadā. Pieņemot, ka persona izmanto maksimālo atbalsta ilgumu (6 mēneši), kopējais personu skaits, kas saņems atbalstu ir 175 personas. 430 *euro* x 6 mēneši x 175 personas = 451 tūkst. *euro*. No attiecīgās likumprojekta mērķgrupas (4132 radošās personas) – šāds atbalsta saņēmēju skaits gadā sastādītu līdz 5% no radošo personu kopskaita.  |
| 6.1.detalizēts ieņēmumu aprēķins |
| 6.2.detalizēts izdevumu aprēķins |
| 7.  Cita informācija | Finansējums likumprojekta īstenošanai tiks nodrošināts atbilstoši Ministru kabineta 2017.gada 12.septembra sēdē nolemtajam 500 000 *euro* apmērā 2018., 2019. un 2020.gadā. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar.  |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta izstrādes procesā notikušas konsultācijas ar Latvijas Radošo savienību padomi (apvieno: Latvijas Arhitektu savienību, Latvijas Dizaineru savienību, Latvijas Dramaturgu ģildi, Latvijas Fotogrāfijas mākslas savienību, Latvijas Kinematogrāfistu savienību, Latvijas Komponistu savienību, Latvijas Mākslinieku savienību, Latvijas Rakstnieku savienību, Latvijas Teātra darbinieku savienību), kā arī Latvijas Pilsonisko aliansi.  |
| 2. | Sabiedrības līdzdalība projekta izstrādē | Sabiedrības pārstāvjiem sniegta iespēja līdzdarboties likumprojekta izstrādē, rakstiski sniedzot viedokli par likumprojektu. Viedokli par likumprojektu snieguši: Latvijas Radošo savienību padome (apvieno: Latvijas Arhitektu savienību, Latvijas Dizaineru savienību, Latvijas Dramaturgu ģildi, Latvijas Fotogrāfijas mākslas savienību, Latvijas Kinematogrāfistu savienību, Latvijas Komponistu savienību, Latvijas Mākslinieku savienību, Latvijas Rakstnieku savienību, Latvijas Teātra darbinieku savienību), Latvijas Restauratoru biedrība, Latvijas Arhitektu savienība, Latvijas Pilsoniskā alianse, biedrība „Starptautiskā teātra institūta Latvijas centrs” un biedrība „Raganu parks kā kolekcija”. |
| 3. | Sabiedrības līdzdalības rezultāti | Atbilstoši vairākos komentāros minētajam samazināts likumprojekta 3.pantā paredzētais minimālais profesionālās radošās organizācijas biedru skaits, nosakot, ka to veido ne mazāk kā 50 personas.Atbilstoši saņemtajiem komentāriem papildināts likumprojekta 10.pants, paredzot iespēju Kultūras ministrijai deleģēt ar valsts kultūrpolitiku saistītu valsts pārvaldes uzdevumu izpildi arī profesionālo radošo organizāciju apvienībai.Kultūras ministrija, saskaņojot likumprojektu ar sabiedrības pārstāvjiem, ņēmusi vērā priekšlikumu svītrot prasību noteikt minimālā vecuma ierobežojumu radošās personas statusa iegūšanai |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Kultūras ministrija, Fonds. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav |

Kultūras ministre D.Melbārde

Vīza: Valsts sekretārs S.Voldiņš

Turlaja 67330250

Laura.Turlaja@km.gov.lv

1. Likums „Par valsts sociālo apdrošināšanu” 1.pants 3) pašnodarbinātai**s** — persona, kura gūst ienākumu (vai ieņēmumus) kā: (..) c) persona, kuras pastāvīgā dzīvesvieta ir Latvijas Republikā un kura saņem autoratlīdzību (autortiesību un blakustiesību atlīdzību), izņemot autortiesību mantinieku un citu autortiesību pārņēmēju. [↑](#footnote-ref-1)
2. Radošo personu situācija Latvijā 2012.gadā, Latvijas Radošo savienību padome, Latvijas Kultūras akadēmija. Rīga, 2013., 13.lpp. [↑](#footnote-ref-2)
3. Radošo personu situācija Latvijā 2012.gadā, Latvijas Radošo savienību padome, Latvijas Kultūras akadēmija. Rīga, 2013., 33.lpp. [↑](#footnote-ref-3)